אורנה

נושא השיעור: **הגשמת חלומות במסגרת שיעור מתמטיקה (גימטריה)**

מגישה: **אורנה רוח**

נושא השיעור: **הגשמת חלומות.**

**אוכלוסיית היעד :** הפעילות מתאימה לכל שלוש שכבות הגיל: ז', ח' ו – ט' ובכל הרמות.

לו"ז משוער - שיעור כפול (כ - 90 דקות)

**מטרות השיעורים:**

* הקניית כלים להגשמת חלומות דרך אמרות של גיבורי הספר.

* הקניית הנושא: גימטרייה ופיתוח שתי מיומנויות הקשורות אליו:

1. האחת: תרגום משפטים משפה מספרית לשפה מילולית - בעזרת טבלת הגימטרייה **(משימה א')**

2. השנייה: חיבור משפטים מילוליים בשפה מספרית – בעזרת טבלת הגימטרייה **(משימה ג').**

* **מתן ביטוי אישי לתלמידים בשני היבטים:**

1. בהתייחסותם לנושא הגשמת חלומות **(משימה ב').**

2. ביצירת "חידות" משלהם **(משימה ג').**

* יצירת עניין, הנאה והנעה.

ד. **מיומנויות הניסוי:**

**בחירה** – הינה אחת ממיומנויות הניסוי שלנו בבית הספר. המיומנות באה לידי ביטוי בכך שהתלמידים מתבקשים להתייחס לנושא של הגשמת חלומות מנקודת המבט שלהם, ובהתאם למה שהכי "מדבר אליהם" מתוך האמרות המוצגות בספר. (משימה ב').

בנוסף, משולבת גם משימה הנותנת מקום לחופש הביטוי והיצירה של התלמידים. בה הם מתבקשים לא רק לחבר אמרה משלהם, אלא גם לעצב אותה בכל דרך הנראית להם (משימה ד').

משימה זו מבוססת על **ייצוג מידע בדרכים מגוונות** – שהיא אחת מהמיומנויות מסדר חשיבה גבוה. **מיומנות זו מאפשרת לתלמידים להבליט את חוזקותיהם ועוצמותיהם במגוון דרכים**: בדרך אומנותית – ע"י ציורים, איורים. בדרך של כתיבה יצירתית, בדרך טכנולוגית (שימוש בכלים ממוחשבים), בדרך של שירה וכדומה. (הכל מפורט במשימה ד')

**הרפלקציה:**
היא חלק בלתי נפרד מלמידה משמעותית, משולבים בסדנה תהליכים רפלקטיביים לכל אורכה: בשלב של בחירת האמרות על החלומות, מתבקשים התלמידים להסביר למה בחרו דווקא באמרה מסוימת, מה חיבר אותם אליה? (משימה ב') בשלב המסכם את הסדנה הם מתבקשים להגיב על הפעילות שעברו: להעיר / להאיר על דברים שנאמרו או נעשו במהלכה, או להוסיף רעיונות משלהם. לספר לאיזו משימה הם התחברו במיוחד ולאיזו משימה פחות? מה הם "לקחו" מהשיעור? אילו מחשבות התעוררו בהם בעקבות הפעילות וכדומה.

**ה. חלקי השיעור:**

* חלק מקדים – לימוד הנושא: "גימטרייה" (כ- 15 דקות)

* משימה א' – משימה בקבוצות (כ- 30 דקות)

* משימה ב' – משימה אישית + מליאה (כ- 20 דקות)

* משימה ג' – משימה בזוגות (כ- 20 דקות)

* סיכום השיעור (כ- 5 דק')

להלן התיאור המפורט של כל אחד מן החלקים הנ"ל:

**חלק מקדים – לימוד הנושא גימטרייה (כ – 15 דקות)**

כבסיס למשימות המוצגות בהמשך, מוקדש החלק הראשון של היחידה להיכרות עם נושא הגימטרייה. בחלק זה התלמידים יקבלו טבלה מודפסת ובה יוצגו הערכים הגימטריים של אותיות ה- א"ב עם הדגמה קצרה לשימוש בטבלה לצורך תרגום.

להלן הטבלה שיקבלו התלמידים ואחריה יינתנו המשימות המפורטות בהמשך:

**גימטרייה – מתן ערך מספרי לאות**

א - 1, ב - 2, ג - 3, ד - 4, ה - 5, ו - 6, ז - 7, ח - 8, ט - 9, י - 10, כ - 20, ל - 30, מ - 40, נ - 50, ס - 60, ע - 70, פ - 80, צ - 90, ק - 100, ר - 200, ש - 300, ת - 400.

**משימה א – בקבוצות (כ- 30 דקות):**

**שם המשימה:** "עשרת הדיברות" בהגשמת חלומות. שם זה נבחר מאחר שהמשימה עוסקת בעקרונות חשובים שהם אבני דרך בהגשמת חלומות – מעין "עשרת הדיברות".

**תיאור המשימה:** הכתה תתחלק לקבוצות בנות 4 - 5 תלמידים. לכולן תינתן אותה המשימה.

הקבוצות יתחרו ביניהן. הקבוצה שתסיים ראשונה ותענה נכון על כל המתבקש במשימה תוכרז כקבוצה המנצחת. (במהלך התחרות ניתן לקבוע ניקוד לא רק עפ"י קריטריון הזמן, אלא גם על
מידת השיתופיות בקבוצה וכן ההתנהגות).

כל קבוצה תקבל כרטיס הנחיות לצורך העבודה וכן את דף המשימה עצמה, שיודפס כמספר חברי הקבוצה.

**כרטיס הנחיות קבוצתי:**

**"עשרת הדיברות" בהגשמת חלומות.**

**הנחיות לקבוצה:**

* בסעיפים שבדפי המשימה עליכם להתאים לכל מספר אות לפי ערכה הגימטרי. (תוכלו להיעזר בטבלת הגימטרייה שקיבלתם)

* לאחר התרגום לאותיות, תקבלו בכל סעיף אמרה הקשורה בהגשמת חלומות ולקוחה מתוך הספר: "מה טובו מגשמייך טבריה".

* רכזו את כל האמרות שקיבלתם ורשמו ליד כל אמרה מיהו גיבור הספר המזוהה אייתה.

**דפי המשימה: "עשרת הדיברות" בהגשמת חלומות**

**"עשרת הדיברות" בהגשמת חלומות.**

**דפי משימה**

בעזרת המספרים הרשומים להלן עליכם לבצע את המשימה המפורטת בכרטיס ההנחיות הקבוצתי

1. 40,4,1 / 8,10,30,90,40 / 1,6,5 / 40,4,1 / 50,20,6,40,300 /

400,6,300,70,30 / 30,20,5 / 50,70,40,30 / 6,40,6,30,8.

2. 30,20 / 5,200,9,40 / 50,400,10,50 / 40,10,300,3,5,30 / 40,1 /

5,90,200,50 / 50,10,40,1,50,6.

3. 40,6,30,8 / 30,10,8,400,40 / 5,2,300,8,40,2 / 400,20,80,6,5,300 /

200,6,2,10,4,30 / 80,6,60,2,30,6 / 5,300,70,40,30.

4. 300,10 / 50,10,7,1,5,30 / 10,300,8,200,30 / 2,30,5 / 400,20,30,30 /

6,10,400,6,2,100,70,2 / 4,10,40,400,5,30 / 8,400,80,400,5,30 /

300,6,8,30,6 / 400,1 / 2,30,5,300 / 2,5,6,1.

5. 5,60,10,60,2,2 / 30,300 / 5,8,30,90,5,5 / 400,4,40,6,70 /

400,6,50,400,80,1,300,5/ 50,6,90,200,5,6 / 40,10,300,3,5,30 /

40,6,30,8.

**להלן עשר האמרות שאמורים התלמידים לקבל בעקבות המשימה + שמות גיבורי הספר המזוהים עם האמרות:**

1. אדם מצליח הוא אדם שמוכן לעשות הכל למען חלומו (**שלומי אזולאי**).

2. כל מטרה ניתן להגשים אם נרצה ונאמין (**אליעזר גייזי צפריר**).

3. חלום מתחיל במחשבה, שהופכת לדיבור ולבסוף למעשה (**פרופסור אלי רביב**).

4. יש להאזין לרחשי הלב, ללכת בעקבותיו, להתמיד, להתפתח ולחוש את שהלב אומר. (**ניסו כאביה**)

5. בבסיסה של ההצלחה עומדת השאפתנות והרצון להגשים חלום. (**רן דקל**).

6. אדם נחוש לא יוותר על חלומותיו ולא ייסוג בשל קשיים בדרך. (**אורי מזר**).

7. חלומות מתגשמים אם פועלים וטורחים למענם. (**אוסנת כהן**).

8. תחלום לטווח הרחוק, תכנן לטווח הקצר ותהיה עקבי. (**אלי מאירי**).

9. אם חולמים ורוצים להגשים אין ספק שמגשימים את המטרה. (**שלומי זר**).

10. לחלום, ליזום ולא לחשוש. מי שחולם - סופו שיממש חלומו.(**ד"ר צביקה סחייק**).

בעקבות המשימה הקבוצתית השלב הבא יהיה משימה אישית:

**משימה ב' – משימה אישית + מליאה (כ- 20 דקות)**

* בחר אמרה אחת מתוך עשר האמרות, שאליה התחברת במיוחד והסבר מדוע בחרת דווקא בה?

* כל תלמיד יתבקש תחילה לרשום את דבריו בכמה מילים על דף . לאחר מכן, תלמידים שיהיו מעוניינים, ישתפו את חברי הכתה כולה בבחירה שלהם ובסיבות לבחירה זו.

**משימה ג' – משימה בזוגות (כ – 20 דקות)**

התלמידים ישבו בזוגות. כל אחד מבני הזוג יחבר אמרה משלו הקשורה להגשמת חלומות. את האמרה יכתוב בגימטרייה - כלומר: יקנה ערך מספרי לכל אות, כך שהאמרה שלו תהיה כתובה ב"שפה מספרית" ככתב חידה. כל אחד מבני הזוג יצטרך לתרגם את כתב החידה שחברו חיבר, עפ"י הערך הגימטרי של האותיות. בסוף התהליך ניתן להציג על הלוח את כל האמרות החדשות של התלמידים לאחר שפוענחו.

**משימה ד' – מומלץ להעבירה לשיעור חינוך (לאחר שיתוף מחנך הכיתה)**

כל תלמיד יתבקש כמשימה לבית לעצב את האמרה שלו בכל דרך הנראית לו. אפשר בדרך אומנותית – ע"י איור או ציור שיבטא את האמרה. ניתן לאפשר לקבוצת תלמידים לעצב ביחד את האמרות שחיברו, באמצעות כלים ממוחשבים. למשל בעזרת מצגת המשלבת אפקטים ועיצובים גרפיים.

תלמידים המוכשרים בכתיבה יוכלו להרחיב את האמרה שלהם ולחבר שיר בחרוזים ברוח הגשמת החלומות. תלמידים המוכשרים בתחום המוזיקלי – יוכלו להלחין את השיר ואף לבצעו בפני הכתה.

השיעור הבא יוקדש להצגת התוצרים במליאה, בדרכים יצירתיות ומגוונות בהתאם למה שתואר לעיל, תוך מתן ביטוי לעוצמות ולחוזקות של התלמידים – כל אחד בדרכו הייחודית.

**סיכום השיעור (כ – 5 דקות)**

חלק זה יוקדש לרפלקציה קצרה על התהליך. התלמידים יתבקשו להגיב לגבי הפעילות שעברו: להעיר / להאיר על דברים שנאמרו או נעשו במהלכה, אולי להוסיף רעיונות משלהם. לספר לאיזו משימה הם התחברו במיוחד ולאיזו משימה פחות? מה הם "לקחו" מהשיעור? אילו מחשבות התעוררו בהם בעקבות הפעילות וכדומה.

**רפלקציה:**

1. מדוע בחרת באימרה מסויימת? מה חיבר אותך אליה?

2. ספר לאיזו משימה פחות התחברת? מדוע?

3. כיצד ביטאת את החוזקה שלך במהלך הפעילות?

4. האם גילית במהלך הפעילות חוזקה של חבר הדומה לחוזקתך? האם גילוי זה יצר שיתוף פעולה ביניכם?